Staking by Implats-myn in LimpopoArgieffoto Nagenoeg 2 000 mynwerkers van Impala Platinum se Marula-myn in Limpopo het Vrydag begin staak, het Eyewitness News berig. Die werkers is glo ontevrede oor die loonooreenkoms wat op 23 Junie onderteken is. Johan Theron, woordvoerder vir Impala, het aan EWN gesê die maatskappy probeer met die werkers onderhandel. “Die staking word nie deur enige van die vakbonde ondersteun nie, so ons het nie ŉ formele memorandum met griewe nie,” het Theron gesê. “Ons probeer bepaal wat die werkers se griewe is.” Sapa kon nie dadelik met Theron in verbinding tree vir verdere kommentaar nie. Dit is minder as twee weke ná die lang Amcu-staking by platinummyne tot ŉ einde gekom het. Ongeveer 70 000 lede van die Association of Mineworkers and Construction Union het op 23 Januarie begin staak en ŉ intreevlaksalaris van R12 500 geëis. -SAPA